Preşedintele Klaus Iohannis l-a primit miercuri, la Cotroceni, pe premierul grec Kyriakos Mitsotakis. Acesta a venit direct din Ucraina, de la Odesa, unde rușii au atacat la mai puţin de 200 de metri de coloana oficială în care se aflau el și președintele ucrainean Volodimir Zelenski. Iohannis și-a exprimat regretul că Mitsotakis a trecut printr-o asemenea sperietură.
"Îmi cer scuze pentru ţinută, nu am avut timp să mă schimb" i-a spus Mitsotakis lui Iohannis, când acesta l-a întâmpinat.
"Mă bucur că sunteţi bine, Kyriakos. Îmi pare rău că aţi trăit o asemenea sperietură în Odesa", i-a răspuns Iohannis, potrivit Agerpres.
Premierul grec a adăugat apoi: "Da, a fost… straniu".
Very good discussion with @PrimeministerGR Kyriakos Mitsotakis on the very close 🇷🇴🇬🇷 cooperation, economic relations & global security aspects, as NATO partners. We also need to further improve regional connectivity&ensure EU energy security, including through 3 Seas Initiative. pic.twitter.com/8eRcfrgApM
— Klaus Iohannis (@KlausIohannis) March 6, 2024
Kyriakos Mitsotakis a ajuns în România pentru a participa la Congresul Partidului Popular European (PPE).
Șeful statului român a transmis pe platforma X că a discutat cu premierul grec despre aspecte de securitate, din perspectivă aliată, de relaţiile economice bilaterale şi despre necesitatea îmbunătăţirii conectivităţii regionale şi a asigurării securităţii energetice a UE, inclusiv prin intermediul Iniţiativei celor Trei Mări.
Miercuri, mai multe explozii s-au înregistrat la mai puţin de 200 de metri de convoiul de mașini în care se aflau preşedintele Ucrainei şi premierul grec, înainte ca ei să se întâlnească în oraşul ucrainean Odesa.
Televiziunea grecească SKAI a anunțat că exploziile au fost provocate de un atac rusesc cu drone.
După explozii, drumul coloanei oficiale a fost deviat de pe traseul stabilit, conform instrucţiunilor autorităţilor ucrainene.
Înainte să-l primească pe Kyriakos Mitsotakis la Cotroceni, Klaus Iohannis a condamnat atacul, într-un mesaj pe X: "Condamn cu tărie atacul din Odesa din timpul întâlnirii dintre preşedintele Ucrainei, Volodmir Zelenski, şi prim-ministrul Greciei, Kyriakos Mitsotakis. Ne exprimăm solidaritatea deplină cu poporul ucrainean şi reafirmăm sprijinul de neclintit pentru Ucraina atât timp cât este nevoie".